Урбанистичко и просторно планирање, као једна од основних улога локалне самоуправе, има сврху да створи услове за одрживи, инклузивни развој свих функција на подручју општине или града. У складу са Законом о планирању и изградњи, систем урбанистичких и просторних планова је успостављен хијерархијски, тако да се планови који се усвајају на локалном нивоу усклађују са плановима вишег реда. Па ипак, стратешка и развојна функција просторних и урбанистичких планова и даље није довољно јасно дефинисана. Одељења за урбанизам, као носиоци израде планова, морају се оспособити за спровођење учешћа грађана и осталих заинтересованих страна током израде планова, као и за повећање „контролне“ улоге наручилаца планова.

Како да планови које израђује и усваја локална самоуправа постану:

* инклузивни (да задовољавају потребе свих будућих корисника простора);
* интегративни (да обједињују све аспекте урбаног развоја – еколошке, економске, социјалне и друге) и
* отпорни (да делују превентивно ради смањења последица које могу изазвати елементарне непогоде, климатске промене и други ризици)?

Како унапредити методологију израде планова, снажнијим промовисањем коришћења ГИС технологија, које, осим функције приказивања планских садржаја, треба да послуже и за ефикасније надгледање промена у простору и праћење спровођења усвојених планова? Шта је Е - простор и чему треба да служи? Које методе партиципације (учешћа грађана) користе локалне самоуправе у Европи и свету, а које јединице локалне самоуправе код нас?

Двнодневни вебинар **„Увод у просторно и урбанистичко планирање“** треба да понуди одговоре на нека од ових питања. Вебинар је акредитован у оквиру Секторског програма континуираног стручног усавршавања запослених у јединицама локалне самоуправе за 2020. Годину и намењен је запосленима у одељењима за урбанистичке и грађевинске послове, како почетницима, тако и онима који овај посао обављају већ дуже време. Такође, вебинар могу похађати и запослени из других организационих јединица локалне управе, као што су локални економски развој или одељења за инвестиције.

Предавач на овом СКГО вебинару је др Љиљана Живковић, дипл. просторни планер.

Др Љиљана Живковић је дипломирала на Катедри за просторно планирање Географског факултета Универзитета у Београду, где је одбранила магистарску и докторску тезу из области примене нових геоинформационих технологија у систему планског управљања просторним развојем у Републици Србији. Након основних студија запослила се у Републичком геодетском заводу. Од 2012. године била је запослена у Републичкој агенцији за просторно планирање, а од 2015. године ради као руководилац Групе за информациони систем о стању у простору и извештај о стању у простору Министарства грађевинарства саобраћаја и инфраструктуре. Поред редовног посла, била је ангажована на више пројеката, који су се такође бавили применом ГИС-оријентисаних технологија за планирање и управљање просторним развојем.